**JUDEȚUL ARAD**

**DIRECȚIA JUDEȚEANĂ DE EVIDENȚĂ A PERSOANELOR ARAD**

**COD DE CONDUITĂ, ETICĂ PROFESIONALĂ ȘI INTEGRITATE**

**Anexa nr. 1 la Dispoziția nr. 67 din 31.12.2020**

CUPRINS

CAPITOLUL I: Generalități

Domeniul de aplicare..........................................................................................................................

Obiective.............................................................................................................................................

CAPITOLUL II: Legislația aplicabilă

Norme și reglementări aplicabile în domeniul eticii și integrității.....................................................

CAPITOLUL III: Principii, valori și noțiuni de etică, conduită profesională și integritate..............

Principii generale de conduită, etică profesională și integritate.........................................................

Valori etice, de conduită profesională și integritate............................................................................

Termeni...............................................................................................................................................

CAPITOLUL IV: Norme generale de conduită profesională aplicabile funcționarilor publici și personalului contractual

Respectarea Constituției și a legilor....................................................................................................

Asigurarea unui serviciu public de calitate........................................................................................

Loialitatea față de autoritățile și instituțiile publice............................................................................

Libertatea opiniilor.............................................................................................................................

Activitatea publică..............................................................................................................................

Folosirea imaginii proprii...................................................................................................................

Cadrul relațiilor în exercitarea atribuțiilor funcției............................................................................

Interdicția privind acceptarea cadourilor, serviciilor și avantajelor....................................................

Participarea la procesul de luare a deciziilor......................................................................................

Obiectivitate în evaluare.....................................................................................................................

Folosirea prerogativelor de pregătire publică.....................................................................................

Utilizarea resurselor publice...............................................................................................................

Limitarea participării la achiziții, concesionări sau închirieri............................................................

CAPITOLUL V: Reguli de conformare la valorile fundamentale...................................................

Angajamentul......................................................................................................................................

Lucrul în echipă..................................................................................................................................

Transparența internă și externă...........................................................................................................

Confidențialitatea................................................................................................................................

Demnitatea umană..............................................................................................................................

Consiliere etică...................................................................................................................................

CAPITOLUL VI: Reguli de comportament și conduită în furnizarea serviciilor publice................

CAPITOLUL VII: Sancțiuni............................................................................................................

CAPITOLUL VIII: Răspundere disciplinară....................................................................................

CAPITOLUL IX: Incompatibilități, interdicții și conflict de interese.............................................

Incompatibilități și interdicții..............................................................................................................

Conflicte de interese...........................................................................................................................

CAPITOLUL X: Responsabilitate și profesionalism.......................................................................

Responsabilitate..................................................................................................................................

Profesionalism....................................................................................................................................

CAPITOLUL XI: Dispoziții finale...................................................................................................

**CAPITOLUL I: Generalități**

Art. 1. Codul de conduită, etică profesională și integritate stabilește o serie de norme și principii la care aderă funcționarii publici și personalul contractual care își derulează activitatea la nivelul Direcției Județene de Evidență a Persoanelor Arad și a căror respectare este de natură să sporească calitatea climatului instituțional și încrederea cetățenilor în serviciile publice prestate la nivelul Direcției Județene de Evidență a Persoanelor Arad, ca instituție a administrației publice locale.

Art. 2. Prin instituirea prevederilor Codului se urmărește implementarea la nivelul Direcției Județene de Evidență a Persoanelor Arad a unui ghid pentru creșterea responsabilității și implicării personalului din cadrul instituției în derularea activității curente, dar și stabilirea limitelor unui comportament acceptabil din punct de vedere moral la nivel instituțional.

Art. 3. Codul constituie, totodată, o materializare a responsabilității conducerii instituției de a asigura funcționarilor publici și personalului contractual un model de leadership moral.

**Domeniul de aplicare**

Art. 4. Prevederile prezentului Cod sunt obligatorii și se aplică tuturor angajaților Direcției Județene de Evidență a Persoanelor Arad, indiferent de:

* funcția deținută;
* statutul în cadrul instituției: funcționar public sau personal contractual;
* durata contractului individual de muncă/raport de serviciu – determinată sau nedeterminată;
* timpul de muncă prevăzut în contractul individual de muncă (normă întreagă sau fracțiuni de normă)
* vârstă, apartenență națională, rasă, etnie, religie, opțiune/funcție, origine socială, orientare sexuală, handicap, responsabilitate familială sau apartenență sindicală.

Art. 5. Prevederile Codului se aplică în egală măsură și:

* stagiarilor care prestează muncă în baza unui contract de stagiatură, la diverse locuri de muncă din instituție;
* elevilor, studenților, masteranzilor și doctoranzilor care desfășoară practica sau întocmesc lucrări de diplomă/masterat/doctorat în cadrul instituției;
* persoanelor aflate în vizită de documentare la sediul instituției sau la diverse structuri subordonate ale acesteia;
* salariaților altor agenți economici care execută lucrări sau prestează servicii la sediul instituției;

Art. 6. Dispozițiile prezentului Cod produc efecte pentru toți angajații instituției, de la angajarea în muncă/numirea în funcția publică și până la încetarea contractului individual de muncă/raportului de serviciu în cadrul instituției.

Art. 7. Persoanele nou angajate în cadrul instituției vor lua la cunoștință de conținutul Codului la angajare, completând o declarație de luare la cunoștință în acest sens.

Art. 8. Codul se aduce la cunoștința tuturor salariaților atât prin afișare la sediul instituției, cât și prin prelucrarea de către șeful direct.

Art. 9. Fiecare angajat al instituției este obligat să cunoască și să respecte întocmai prevederile Codului și este răspunzător de aplicarea sa corectă în activitatea curentă.

Art. 10. Nerespectarea prevederilor prezentului cod atrage după sine sancționarea administrativă, civilă sau penală a angajaților vinovați, indiferent de funcția deținută în cadrul instituției.

Art. 11. Normele de conduită etică și profesională prevăzute de prezentul Cod sunt general obligatorii și universal valabile pentru funcționarii publici și personalul contractual din cadrul Direcției Județene de Evidență a Persoanelor Arad.

**Obiective**

Art. 12. Obiectivele prezentului cod urmăresc să asigure creșterea calității serviciului public, o bună administrare în realizarea interesului public, precum și eliminarea birocrației și a unor potențiale fapte din sfera corupției sau integrității, din cadrul Direcției Județene de Evidență a Persoanelor Arad, prin:

1. reglementarea normelor de conduită profesională necesare realizării unor raporturi sociale și profesionale corespunzătoare creării și menținerii la nivel înalt a prestigiului Direcției Județene de Evidență a Persoanelor Arad, a funcționarilor publici și a personalului contractual din instituție;
2. informarea publicului cu privire la conduita profesională la care este îndreptățit să se aștepte din partea funcționarilor publici și a personalului contractual din cadrul instituției;
3. crearea unui climat de încredere și respect reciproc între cetățeni și funcționarii publici și/sau personalul contractual din cadrul instituției;
4. crearea unei culturi instituționale a integrității și a unui climat etic care să determine personalul să acționeze cu încredere reciprocă și profesionalism în interesul cetățeanului;
5. formarea și dezvoltarea discernământului moral al personalului în corelație cu valorile și principiile instituționale;
6. asigurarea unui climat de imparțialitate care să nu permită raționamentul profesional să fie influențat de prejudecăți, conflicte de interese, sau alți factori de influență nedoriți care pot să intervină pe parcursul desfășurării activității profesionale.

Art. 13. Prevederile prezentului Cod se completează cu prevederile legale aplicabile.

**CAPITOLUL II: Legislația aplicabilă**

**Norme și reglementări aplicabile în domeniul eticii și integrității**

Art. 14. Elaborarea prezentului Cod aplicabil la nivelul Direcției Județene de Evidență a Persoanelor Arad are la bază următoarele prevederi legale aplicabile la momentul intrării sale în vigoare:

* Strategia Națională Anticorupție (SNA) 2016-2020;
* Legea nr. 78/2000 pentru prevenirea, descoperirea și sancționarea faptelor de corupție, cu modificările și completările ulterioare;
* Legea nr. 115/1996 privind declararea și controlul averii demnitarilor, magistraților, funcționarilor publici, și a unor persoane cu funcții de conducere, cu modificările și completările ulterioare;
* Legea nr. 161/2003 privind unele măsuri pentru asigurarea transparenței în exercitarea demnităților publice, a funcțiilor publice și a mediului de afaceri, prevenirea și sancționarea corupției, cu modificările și completările ulterioare;
* Legea nr. 176/2010 privind integritatea în exercitarea funcțiilor și a demnităților publice, pentru modificarea și completarea Legii nr. 144/2007 privind înființarea, organizarea și funcționarea Agenției Naționale de Integritate, precum și pentru modificarea și completarea altor acte normative, cu modificările ulterioare;
* Legea nr. 144/2007 privind înființarea, organizarea și funcționarea Agenției Naționale de Integritate, precum și pentru modificarea și completarea altor acte normative, cu modificările ulterioare;
* Legea nr. 251/2004 privind unele măsuri referitoare la bunurile primite cu titlu gratuit cu prilejul unor acțiuni de protocol în exercitarea mandatului și a funcției;
* Legea nr. 53/2003, Codul Muncii, cu modificările și completările ulterioare;
* Legea nr. 672/2002 privind auditul public intern, cu modificările ulterioare;
* Legea nr. 147/2002 pentru Ratificarea Convenției Civile asupra Corupției, adoptată la Strasbourg la 4 noiembrie1999;
* Legea nr. 27/2002 pentru Ratificarea Convenției Penale privind Corupția, adoptată la Strasbourg la 27 ianuarie 1999;
* Legea nr. 365/2004 pentru Ratificarea Convenției Națiunilor Unite împotriva corupției adoptată la New York la 31 octombrie 2003;
* Legea nr. 544/2001 privind liberul acces la informațiile de interes public, cu modificările și completările ulterioare;
* Legea nr. 52/2003 privind transparența decizională în administrația publică, cu modificările și completările ulterioare;
* Legea nr. 571/2004 privind protecția personalului din autoritățile publice, instituțiile publice și din alte unități care semnalează încălcări ale legii, cu modificările și completările ulterioare;
* Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE;
* Legea nr. 190/2018 privind măsuri de punere în aplicare a Regulamentului (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor), cu modificările și completările ulterioare;
* Ordonanța de Urgență a Guvernului României nr. 57/2019 privind Codul Administrativ, cu modificările și completările ulterioare;
* Hotărârea Guvernului României nr. 123/2002 pentru aprobarea Normelor Metodologice de aplicare a Legii nr. 544/2001 privind liberul acces la informațiile de interes public, cu modificările și completările ulterioare;
* Hotărârea Guvernului României nr. 583/2016 privind aprobarea Strategiei Naționale anticorupție pe perioada 2016 – 2020, a seturilor de indicatori, riscurile asociate obiectivelor și măsurilor din strategie și a surselor de verificare, a inventarului măsurilor de transparență instituțională și de prevenire a corupției, precum și a standardelor de publicare a informațiilor de interes public, cu modificările și completările ulterioare;
* Ordonanța Guvernului României nr. 66/2011 privind prevenirea, constatarea și sancționarea neregulilor apărute în obținerea și utilizarea fondurilor europene și/sau a fondurilor publice naționale aferente acestora, cu modificările și completările ulterioare;
* Ordonanța Guvernului României nr. 137/2000, republicată, privind prevenirea și sancționarea tuturor formelor de discriminare, cu modificările și completările ulterioare;
* Ordinul Secretariatului General al Guvernului nr. 600/2018 privind aprobarea Codului Controlului Intern Managerial al Entităților Publice, cu modificările și completările ulterioare;
* Directiva (UE) 2016/680 referitoare la protecția datelor personale în cadrul activităților specifice desfășurate de autoritățile de aplicare a legii.

Art. 15. Prevederile prezentului Cod se completează cu prevederile legale aplicabile.

**CAPITOLUL III: Principii, valori și noțiuni de etică, conduită profesională și integritate**

**Principii generale de conduită, etică profesională și integritate**

Art. 16. Principiile care guvernează conduita profesională a funcționarilor publici și a personalului contractual din cadrul Direcției Județene de Evidență a Persoanelor Arad sunt următoarele:

1. **supremația Constituției și a legii –** principiu conform căruia personalul instituției are îndatorirea de a respecta Constituția și legile țării;
2. **prioritatea interesului public -** principiu conform căruia funcționarii publici și personalul contractual au îndatorirea de a considera interesul public mai presus decât interesul personal, în exercitarea atribuțiilor funcției, în exercitarea atribuțiilor funcției;
3. **asigurarea egalității de tratament în fața autorităților și instituțiilor publice -** principiu conform căruia funcționarii publici și personalul contractual au îndatorirea de a aplica același regim juridic în situații identice sau similare;
4. **imparțialitatea** și **nediscriminarea -** principiu conform căruia funcționarii publici și personalul contractual sunt obligați să aibă o atitudine obiectivă, neutră față de orice interes politic, economic, religios sau de altă natură, în exercitarea atribuțiilor funcției;
5. **integritatea morală -** principiu conform căruia funcționarilor publici și personalului contractual îi este interzis să solicite sau să accepte, direct ori indirect, pentru el sau pentru altul, vreun avantaj ori beneficiu moral sau material;
6. **independența operațională -** principiu conform căruia personalul instituției nu va solicita sau primi dispoziții de la nicio autoritate publică, instituție sau persoană, în afara celor reglementate prin lege aferente postului ocupat. Personalul Direcției Județene de Evidență a Persoanelor Arad trebuie să se manifeste liber de orice interes, să nu fie influențat de aspecte interne sau externe în exercitarea atribuțiilor de serviciu, să nu se implice direct sau indirect în aspecte care exced sfera sa de competență, să nu accepte nicio formă de intimidare din interiorul sau exteriorul instituției, să nu beneficieze de avantaje de la terți, colegi, superiori, sau subordonați și să nu se plaseze sub nici un fel de influență care ar putea interveni în raționamentul său profesional, și care ar putea genera riscuri privind respectarea acestui principiu;
7. **libertatea gândirii și a exprimării –** principiu conform căruia funcționarii publici și personalul contractual pot să-și exprime și să-și fundamenteze opiniile, cu respectarea ordinii de drept și a bunelor moravuri;
8. **cinstea și corectitudinea -** principiu conform căruia, în exercitarea funcției și în îndeplinirea atribuțiilor de serviciu, funcționarii publici și personalul contractual trebuie să fie de bună credință și să acționeze pentru îndeplinirea conformă a atribuțiilor de serviciu;
9. **nediscriminarea -** principiu conform cu principiul omonim consacrat de Constituția României, care prevede la art. 16, alin.(1) faptul că cetățenii sunt egali în fața legii și a autorităților publice, fără privilegii și discriminări, în virtutea căruia angajații Direcției Județene de Evidență a Persoanelor Arad au obligația ocrotirii drepturilor subiective civile fără deosebire pe bază de rasă, naționalitate, etnie, limbă, religie, categorie socială, convingeri, sex sau orientare sexuală, ori apartenență la o categorie defavorizată;
10. **deschiderea și transparența -** principiu conform căruia activitățile desfășurate de funcționarii publici și personalul contractual în exercitarea atribuțiilor funcțiilor lor sunt publice și pot fi supuse monitorizării cetățenilor;
11. **confidențialitatea -** principiu conform căruia personalul instituției are obligația de a păstra secretul cu privire la date și informații cu care operează în activitatea profesională, în general și cu precădere de a respecta reglementările în vigoare în ceea ce privește protecția datelor cu caracter personal.

**Valori etice, de conduită profesională și integritate**

Art. 17. Valorile etice, de conduită profesională și integritate, care transpar din principiile generale prevăzute la articolul anterior, sunt următoarele:

1. **responsabilitatea** - cultivarea acestei valori presupune ca personalul Direcției Județene de Evidență a Persoanelor Arad să se asigure că prin modul în care fiecare persoană își îndeplinește atribuțiile de serviciu sau desfășoară orice altă activitate profesională colaterală, respectă și apără interesul public în detrimentul intereselor individuale, protejează interesele legitime și drepturile cetățenilor și nu afectează sau lezează demnitatea și integritatea acestora;
2. **profesionalismul –** cultivarea acestei valori presupune ca funcționarii publici și personalul contractual să își îndeplinească atribuțiile de serviciu cu responsabilitate, cu maximum de eficiență și eficacitate, conform competențelor deținute și în cunoștință de cauză în ceea ce privește reglementările legale aplicabile;
3. **integritatea –** cultivarea acestei valori presupune ca funcționarii publici și personalul contractual să adopte un comportament bazat pe respect, imparțialitate, onestitate, egalitate de șanse și nediscriminare;
4. **competența profesională -** cultivarea acestei valori presupune ca toate situațiile întâlnite în activitatea desfășurată să fie tratate pe baza raționamentului profesional, cu atenția cuvenită, competență profesională și conștiinciozitate, în conformitate cu standardele și procedurile aplicabile; totodată, personalul Direcției Județene de Evidență a Persoanelor Arad are obligația de a-și menține cunoștințele și aptitudinile profesionale la un nivel ridicat, care să permită asimilarea celor mai noi cunoștințe de bună practică, legislație și tehnici în domeniu. În virtutea principiului competenței profesionale, responsabilitatea solicitării participării la cursuri de perfecționare, formare și dezvoltare profesională, revine fiecărui angajat al Direcției Județene de Evidență a Persoanelor Arad.
5. **responsabilitatea socială -** cultivarea acestei valori presupune promovarea în cadrul instituției și diseminarea în afara acesteia a unei conduite raționale privind protecția mediului, conservarea resurselor și a biodiversității, combaterea risipei de resurse;
6. **respect -** cultivarea acestei valori presupune ca personalul Direcției Județene de Evidență a Persoanelor Arad să trateze colegii, superiorii, subordonații și persoanele cu care interacționează cu respect, să nu le aducă atingere demnității acestora și să se adreseze în mod politicos și decent;
7. **protejarea imaginii instituției -** cultivarea acestei valori presupune interdicția angajaților de a denigra instituția, sau de a întreprinde orice acțiune/inacțiune prin care poate fi compromisă imaginea sau reputația acesteia, atât în timpul programului de lucru, cât și în afara acestuia;
8. **loialitatea –** cultivarea acestei valori presupune ca întreg personalul să fie devotat instituției, părților interesate și comunității în vederea îndeplinirii obiectivelor asumate atât în nume personal, cât și în numele instituției.

**Termeni**

Art. 18. În înțelesul prezentului Cod, expresiile și termenii de mai jos au următoarele semnificații conform legii:

1. funcționar public – persoana numită într-o funcție publică în condițiile Ordonanței de Urgență nr. 57/2019 privind Codul Administrativ;
2. funcție publică – ansamblul atribuțiilor și responsabilităților stabilite de autoritatea sau instituția publică, în temeiul legii, în scopul realizării competențelor sale;
3. personal contractual sau angajat contractual – persoana numită într-o funcție de autoritățile și instituțiile publice în condițiile Legii nr. 53/2003, cu modificările și completările ulterioare;
4. funcție – ansamblul atribuțiilor și responsabilităților stabilite de autoritatea sau instituția publică, în temeiul legii, în fișa postului;
5. interes public – acel interes care implică garantarea și respectarea de către instituțiile și autoritățile publice a drepturilor, libertăților și intereselor legitime ale cetățenilor, recunoscute de Constituție, legislația internă și tratatele internaționale la care România este parte;
6. interes personal – orice avantaj material sau de altă natură, urmărit sau obișnuit, în mod direct sau indirect, pentru sine ori pentru alții, de către funcționarii publici și personalul contractual prin folosirea reputației, influenței, facilităților, relațiilor, informațiilor la care au acces, ca urmare a exercitării funcției sau funcției publice;
7. corupție – folosirea abuzivă a puterii încredințate prin atribuțiile unei funcții deținute în scopul satisfacerii unor interese directe și indirecte, personale sau de grup;
8. conflict de interese – acea situație sau împrejurare în care interesul personal, direct sau indirect, al funcționarului public și al personalului contractual contravine interesului public, astfel încât afectează sau ar putea afecta independența și imparțialitatea sa în luarea deciziilor sau îndeplinirea la timp și cu obiectivitate a îndatoririlor care îi revin în exercitarea funcției publice deținute;
9. informație de interes public – orice informație care privește activitățile sau care rezultă din activitățile unei autorități publice ori instituții publice, indiferent de suportul ei;
10. informație cu privire la date personale – orice informație privind o persoană identificată sau identificabilă;
11. comisie de disciplină – organ însărcinat cu atribuții de cercetare disciplinară, prevăzut de lege sau de documentele de formalizare interne, aprobate la nivelul instituției, care își desfășoară activitatea pe baza unui regulament propriu, cu limite de competență stabilite de autoritatea publică care are rolul de a investiga posibilele abateri ale personalului de la prevederile regulilor aplicabile la nivelul instituției în general, și stabilite prin prezentul Cod în particular;
12. abatere disciplinară – orice faptă săvârșită cu vinovăție, în legătură cu activitatea desfășurată, constând într-o acțiune sau inacțiune prin care s-au încălcat prevederile legale și/sau orice alte reglementări sau dispoziții legitime interne, emise de conducerea Direcției Județene de Evidență a Persoanelor Arad.

**CAPITOLUL IV: Norme generale de conduită profesională aplicabile funcționarilor publici și personalului contractual**

**Respectarea Constituției și a legilor**

Art. 19. Funcționarii publici și personalul contractual din cadrul Direcției Județene de Evidență a Persoanelor Arad au obligația ca, prin actele și faptele lor, să respecte Constituția, legile țării și să acționeze pentru punerea în aplicare a dispozițiilor legale, în conformitate cu atribuțiile care le revin, cu respectarea eticii profesionale.

Art. 20. Funcționarii publici și personalul contractual din cadrul Direcției Județene de Evidență a Persoanelor Arad trebuie să se conformeze dispozițiilor legale privind restrângerea exercițiului unor drepturi, datorită naturii funcțiilor publice deținute.

Art. 21. Respectarea Constituției și a legilor este universal obligatorie pentru funcționarii publici și personalul contractual din cadrul Direcției Județene de Evidență a Persoanelor Arad, atât în timpul programului de lucru, cât și în afara acestuia.

**Asigurarea unui serviciu public de calitate**

Art. 22. Funcționarii publici și personalul contractual din cadrul Direcției Județene de Evidență a Persoanelor Arad au obligația de a asigura un serviciu public de calitate în beneficiul cetățenilor, prin participarea activă la luarea deciziilor și la transpunerea lor în practică, în scopul realizării competențelor instituției.

Art. 23. În exercitarea funcției publice, funcționarii publici și personalul contractual din cadrul Direcției Județene de Evidență a Persoanelor Arad au obligația de a avea un comportament profesionist, precum și de a asigura, în condițiile legii, transparența administrativă, pentru a câștiga și a menține încrederea publicului în integritatea, imparțialitatea și eficacitatea instituției.

**Loialitatea față de autoritățile și instituțiile publice**

Art. 24. Funcționarii publici și personalul contractual din cadrul Direcției Județene de Evidență a Persoanelor Arad au obligația de a apăra în mod loial prestigiul instituției, precum și de a se abține de la orice act ori fapt care poate produce prejudicii imaginii sau intereselor legitime ale acesteia.

Art. 25. Funcționarilor publici și personalului contractual din cadrul Direcției Județene de Evidență a Persoanelor Arad le este interzis:

1. să exprime în public aprecieri neconforme cu realitatea în legătură cu activitatea Direcției Județene de Evidență a Persoanelor Arad, cu politicile și strategiile acesteia sau cu proiectele de acte cu caracter normativ sau individual;
2. să facă aprecieri neautorizate în legătură cu litigiile aflate în curs de soluționare și în care Direcția Județeană de Evidență a Persoanelor Arad are calitatea de parte;
3. să dezvăluie informații care nu au caracter public, în alte condiții decât cele prevăzute de lege;
4. să dezvăluie informațiile la care au acces în exercitarea funcției publice, dacă această dezvăluire este de natură să atragă avantaje necuvenite ori să prejudicieze imaginea sau drepturile Direcției Județene de Evidență a Persoanelor Arad, ori ale unor funcționari publici, precum și ale persoanelor fizice sau juridice;
5. să acorde asistență și consultanță persoanelor fizice și juridice în vederea promovării de acțiuni juridice ori de altă natură împotriva statului sau a Direcției Județene de Evidență a Persoanelor Arad;
6. să denigreze în public conducerea instituției, superiorii și colegii;
7. să genereze sau să escaladeze conflicte de muncă;
8. să adreseze jigniri sau injurii la adresa oricărei persoane, indiferent dacă aceasta își desfășoară activitatea în cadrul instituției sau în afara acesteia;
9. să aibă o ținută inadecvată, indecentă sau provocatoare în timpul programului de muncă;
10. să practice în afara programului de muncă activități cu expunere publică care pot produce, prin natura acestora, prejudicii în planul imaginii sau prestigiului instituției.

Art. 26. Prevederile art. 25 se aplică și după încetarea raportului de serviciu, pentru o perioadă de 2 ani, dacă dispozițiile din legi speciale nu prevăd alte termene.

Art. 27. Dezvăluirea informațiilor care nu au caracter public sau remiterea documentelor care conțin asemenea informații, la solicitarea reprezentanților unei alte autorități sau instituții publice, este permisă numai cu acordul conducătorului instituției.

Art. 28. Prevederile prezentului Cod nu pot fi interpretate ca o derogare de la obligația legală a funcționarilor publici și a personalului contractual de a furniza informații de interes public celor interesați, în condițiile legii.

Art. 29. Funcționarii publici și personalul contractual din cadrul Direcției Județene de Evidență a Persoanelor Arad au obligația de a-și însuși și de a aplica prevederile legislației europene și naționale în ceea ce privește protecția datelor cu caracter personal, încălcarea acestora constituind abatere disciplinară supusă rezoluției comisiei de disciplină.

**Libertatea opiniilor**

Art. 30. În îndeplinirea atribuțiilor de serviciu, funcționarii publici și personalul contractual din cadrul Direcției Județene de Evidență a Persoanelor Arad au obligația de a respecta demnitatea funcției publice și a funcției deținute, corelând libertatea dialogului cu promovarea intereselor instituției.

Art. 31. În activitatea lor, funcționarii publici și personalul contractual au obligația de a respecta libertatea opiniilor și de a nu se lăsa influențați de considerente personale sau de popularitate.

Art. 32. În exprimarea opiniilor, funcționarii publici și personalul contractual trebuie să aibă o atitudine conciliantă și să evite generarea conflictelor datorate schimbului de păreri.

**Activitatea publică**

Art. 33. Relațiile cu mijloacele de informare în masă se asigură de către funcționarii publici și personalul contractual desemnat în acest sens de directorul executiv al Direcției Județene de Evidență a Persoanelor Arad, în condițiile legii.

Art. 34. Funcționarii publici și personalul contractual desemnat să participe la activități sau dezbateri, în calitate oficială, trebuie să respecte limitele mandatului de reprezentare încredințat de directorul executiv al instituției.

Art. 35. În cazul în care nu sunt desemnați în acest sens, funcționarii publici pot participa la activități sau dezbateri publice, având obligația de a face cunoscut faptul că opinia exprimată nu reprezintă punctul de vedere oficial al Direcției Județene de Evidență a Persoanelor Arad.

Art. 36. Este interzisă realizarea de comunicări în numele și pe seama instituției de către funcționarii publici și personalul contractual care nu dețin mandat în acest sens.

**Folosirea imaginii proprii**

Art. 37. În considerarea funcției publice deținute, funcționarilor publici și personalului contractual din cadrul Direcției Județene de Evidență a Persoanelor Arad le este interzis să permită utilizarea numelui sau imaginii proprii în acțiuni publicitare pentru promovarea unei activități comerciale, precum și în scopuri electorale.

Art. 38. Funcționarilor publici și personalului contractual din cadrul Direcției Județene de Evidență a Persoanelor Arad le este interzis să utilizeze apartenența instituțională pentru a obține foloase, avantaje de orice fel sau condiții preferențiale în orice activitate întreprind.

**Cadrul relațiilor în exercitarea atribuțiilor funcției**

Art. 39. În relațiile cu personalul din cadrul Direcției Județene de Evidență a Persoanelor Arad, precum și cu persoanele fizice sau juridice, funcționarii publici și personalul contractual sunt obligați să aibă un comportament bazat pe respect, bună-credință, corectitudine și amabilitate.

Art. 40. Funcționarii publici și personalul contractual din cadrul Direcției Județene de Evidență a Persoanelor Arad au obligația de a nu aduce atingere onoarei, reputației și demnității persoanelor din cadrul instituției publice în care își desfășoară activitatea, precum și persoanelor cu care intră în legătură în exercitarea funcției publice, prin:

1. întrebuințarea unor expresii jignitoare;
2. dezvăluirea unor aspecte ale vieții private;
3. formularea unor sesizări sau plângeri calomnioase.

Art. 41. Funcționarii publici și personalul contractual trebuie să adopte o atitudine imparțială și justificată pentru rezolvarea clară și eficientă a problemelor cetățenilor.

Art. 42. Funcționarii publici și personalul contractual au obligația să respecte principiul egalității cetățenilor în fața legii și a autorităților publice, prin:

1. promovarea unor soluții similare sau identice raportate la aceeași categorie de situații de fapte;
2. eliminarea oricărei forme de discriminare bazate pe aspecte privind naționalitatea, convingerile religioase și politice, starea materială, sănătatea, vârsta, sexul sau alte aspecte.

**Interdicția privind acceptarea cadourilor, serviciilor și avantajelor**

Art. 43. Funcționarilor publici și personalului contractual din cadrul Direcției Județene de Evidență a Persoanelor Arad le este interzis să solicite ori sa accepte cadouri, servicii, favoruri, sau orice alt avantaj, care le sunt destinate personal, familiei, părinților, prietenilor ori persoanelor cu care au avut relații de afaceri sau de natură care le pot influența imparțialitatea în exercitarea funcțiilor publice deținute ori pot constitui o recompensă în raport cu aceste funcții.

**Participarea la procesul de luare a deciziilor**

Art. 44. In procesul de luare a deciziilor, funcționarii publici și personalul contractual din cadrul Direcției Județene de Evidență a Persoanelor Arad au obligația să acționeze conform prevederilor legale și să își exercite capacitatea de apreciere în mod fundamentat și imparțial.

Art. 45. Funcționarilor publici și personalului contractual din cadrul Direcției Județene de Evidență a Persoanelor Arad le este interzis să promită luarea unei decizii de către autoritatea sau instituția publică, de către alți funcționari publici sau personal contractual, precum și îndeplinirea atribuțiilor în mod privilegiat.

**Obiectivitate în evaluare**

Art. 46. In exercitarea atribuțiilor specific funcțiilor publice de conducere, funcționarii publici au obligația să asigure egalitatea de șanse și tratament cu privire la dezvoltarea carierei în funcția publică pentru funcționarii publici din subordine.

Art. 47. Funcționarii publici de conducere au obligația să examineze și să aplice cu obiectivitate criteriile de evaluare a competenței profesionale pentru personalul din subordine, atunci când propun ori aprobă avansări, promovări, transferuri, numiri, sau eliberări din funcții ori acordarea de stimulente materiale sau morale, excluzând orice formă de favoritism ori discriminare.

Art. 48. Se interzice funcționarilor publici de conducere să favorizeze accesul ori promovarea în funcția publică pe criterii discriminatorii, de rudenie, afinitate sau alte criterii.

Art. 49. Prevederile art. 46 – art. 48 se aplică și personalului contractual din cadrul Direcției Județene de Evidență a Persoanelor Arad.

**Folosirea prerogativelor de putere publică**

Art. 50. Este interzisă folosirea de către funcționarii publici, în alte scopuri decât cele prevăzute

de lege, a prerogativelor funcției publice deținute.

Art. 51. Personalul contractual are obligația de a nu folosi atribuțiile funcției deținute în alte scopuri decât cele prevăzute de lege.

Art. 52. Prin activitatea de luare a deciziilor, de consiliere, de elaborare a proiectelor de acte normative, de evaluare sau de participare la anchete ori acțiuni de control, funcționarilor publici și personalului contractual le este interzisă urmărirea obținerii de foloase sau avantaje în interes personal ori producerea de prejudicii materiale sau morale altor persoane.

Art. 53. Funcționarilor publici și personalului contractual le este interzis să folosească poziția oficială pe care o dețin sau relațiile pe care le-au stabilit în exercitarea funcției publice, respectiv a funcției de natură contractuală, pentru a influența anchetele interne ori externe sau pentru a determina luarea unei anumite măsuri.

Art. 54. Funcționarilor publici și personalului contractual le este interzis să impună altor funcționari publici sau personalului contractual să se înscrie în organizații sau asociații, indiferent de natura acestora, ori să le sugereze acest lucru, promiţându-le acordarea unor avantaje materiale sau profesionale.

**Utilizarea resurselor publice**

Art. 55. Funcționarii publici și personalul contractual din cadrul Direcției Județene de Evidență a Persoanelor Arad sunt obligați să asigure ocrotirea proprietății publice și private a statului și a Direcției Județene de Evidență a Persoanelor Arad, să evite producerea oricărui prejudiciu, acționând în orice situație ca un bun proprietar.

Art. 56. Funcționarii publici și personalul contractual au obligația să folosească timpul de lucru, precum și bunurile aparținând Direcției Județene de Evidență a Persoanelor Arad numai pentru desfășurarea activităților aferente funcției publice deținute.

Art. 57. Funcționarii publici și personalul contractual trebuie să propună și să asigure, potrivit atribuțiilor care le revin, folosirea utilă și eficientă a banilor publici, în conformitate cu prevederile legale.

Art. 58. Funcționarii publici și personalul contractual care desfășoară activități publicistice în interes personal sau activități didactice le este interzis să folosească timpul de lucru ori logistica Direcției Județene de Evidență a Persoanelor Arad pentru realizarea acestora.

Art. 59. Resursele financiare ale instituției vor fi utilizate în conformitate cu bugetul de venituri și cheltuieli aprobat.

Art. 60. Atribuirea contractelor de achiziție publică se va realiza cu respectarea prevederilor legale aplicabile, funcționarii publici și personalul contractual având obligația de a întreprinde toate măsurile pentru a garanta transparența și liberul acces al tuturor ofertanților la procedurile de achiziție.

**Limitarea participării la achiziții, concesionări sau închirieri**

Art. 61. Orice funcționar public sau personal contractual din cadrul Direcției Județene de Evidentă a Persoanelor Arad poate achiziționa un bun aflat în proprietatea privată a statului sau a Direcției Județene de Evidență a Persoanelor Arad, supus vânzării în condițiile legii, cu excepția următoarelor cazuri:

1. când a luat cunoștință, în cursul sau ca urmare a îndeplinirii atribuțiilor de serviciu, despre valoarea ori calitatea bunurilor care urmează sa fie vândute;
2. când a participat, în exercitarea atribuțiilor de serviciu, la organizarea vânzării bunului respectiv;
3. când poate influența operațiunile de vânzare sau când a obținut informații la care persoanele interesate de cumpărarea bunului nu au avut acces.

Art. 62. Funcționarilor publici și personalului contractual le este interzisă furnizarea informațiilor referitoare la bunurile proprietate publică sau privată a statului ori a Direcției Județene de Evidență a Persoanelor Arad, supuse operațiunilor de vânzare, concesionare sau închiriere, în alte condiții decât cele prevăzute de lege.

**CAPITOLUL V: Reguli de conformitate la valorile fundamentale**

**Angajamentul**

Art. 63. Angajamentul presupune dorința fiecărui funcționar public și personal contractual din cadrul Direcției Județene de Evidență a Persoanelor Arad de a progresa în stăpânirea funcției deținute și de a-și îmbunătăți performanțele, conform planurilor de acțiune decise de comun acord pentru a asigura cetățenilor și partenerilor un serviciu public de calitate.

**Lucrul in echipa**

Art. 64. Lucrul în echipă presupune ca atât personalul contractual cât și funcționarii publici care fac parte dintr-o echipă să primească sprijin din partea conducerii Direcției Județene de Evidență a Persoanelor Arad.

**Transparența internă si externă**

Art. 65. Pe plan intern transparența înseamnă împărțirea succesului, dar și a dificultăților. Aceasta permite rezolvarea rapidă a dificultăților, înainte să se agraveze și să provoace prejudicii cetățeanului, echipei și partenerilor/colaboratorilor Direcției Județene de Evidență a Persoanelor Arad.

**Confidențialitatea**

Art. 66. In acordarea serviciilor publice prin angajații Direcției Județene de Evidență a Persoanelor Arad se impune luarea de măsuri posibile și rezonabile pentru asigurarea confidențialității datelor.

Art. 67. Adițional, vor fi adoptate măsuri suplimentare pentru asigurarea protecției datelor cu caracter personal.

**Demnitatea umană**

Art. 68. Fiecare persoană este unică și trebuie să i se respecte demnitatea.

Art. 69. Fiecărei persoane îi este garantată dezvoltarea liberă și deplină a personalității. Toți oamenii sunt tratați cu demnitate cu privire la modul lor de viață, cultură, credințele și valorile personale.

**Consiliere etică**

Art. 70. La nivelul instituției este obligatorie desemnarea unei persoane care să îndeplinească rolul de consilier de etică și ale cărui atribuții să vizeze în principal consilierea funcționarilor publici și personalului contractual în aspecte ce vizează etica, integritatea și elementele de conduită profesională, precum și monitorizarea respectării normelor de conduită a funcționarilor publici.

Art. 71. Atribuțiile consilierului de etică sunt următoarele:

1. monitorizează modul de aplicare și respectare a principiilor și normelor de conduită de către funcționarii publici din cadrul Direcției Județene de Evidență a Persoanelor Arad și întocmește rapoarte și analize cu privire la acestea;
2. desfășoară activitatea de consiliere etică, pe baza solicitării scrise a funcționarilor publici, sau la inițiativa sa, atunci când funcționarul public nu i se adresează cu o solicitare, însă din conduita adoptată rezultă nevoia de ameliorare a comportamentului acestuia;
3. elaborează analize privind cauzele, riscurile și vulnerabilitățile care se manifestă în activitatea funcționarilor publici din cadrul instituției publice și care ar putea determina o încălcare a principiilor și normelor de conduită, pe care le înaintează conducătorului instituției și propune măsuri pentru înlăturarea cauzelor, diminuarea riscurilor și a vulnerabilităților;
4. organizează sesiuni de informare a funcționarilor publici cu privire la normele de etică, modificări ale cadrului normativ în domeniul eticii și integrității sau care instituie obligații pentru autoritățile și instituțiile publice pentru respectarea drepturilor cetățenilor în relația cu Direcția Județeană de Evidență a Persoanelor Arad;
5. semnalează practici sau proceduri instituționale care ar putea conduce la încălcarea principiilor și normelor de conduită în activitatea funcționarilor publici;
6. analizează sesizările și reclamațiile formulate de cetățeni și de ceilalți beneficiari ai activității Direcției Județene de Evidență a Persoanelor Arad;
7. poate adresa în mod direct întrebări sau aplică chestionare cetățenilor și beneficiarilor direcți ai activității Direcției Județene de Evidență a Persoanelor Arad cu privire la comportamentul personalului care asigură relația cu publicul, precum și cu privire la opinia acestora despre calitatea serviciilor oferite de autoritatea sau instituția publică respectivă.

**CAPITOLUL VI: Reguli de comportament și conduită în furnizarea serviciilor publice**

Art.72. Complexitatea și diversitatea sistemelor de relații în baza cărora se acordă servicii publice impune respectarea unor norme de comportament și conduită în scopul:

1. de a ghida persoana implicată în acordarea serviciilor, în momentul în care aceasta se confruntă cu dileme practice care implică o problematică etică;
2. de a asigura beneficiarii, dar și potențialii beneficiari de servicii publice, împotriva incompetenței și a neprofesionaliștilor;
3. de a reglementa comportamentul persoanelor implicate în acordarea serviciilor publice precum și relațiile acestora cu cetățenii, cu colegii, cu reprezentanții altor autorități sau instituții publice sau ai societății civile;
4. de a asigura supervizare și consultanță personalului implicat în acordarea serviciilor publice în vederea evaluării activității acestora.

Art. 73. Regulile principale de comportament și conduită în relația avută de funcționarii publici și de personalul contractual din cadrul Direcției Județene de Evidență a Persoanelor Arad cu cetățeanul sunt următoarele:

a) obligația de a evidenția, diagnostica și evalua nevoia acestuia, în vederea realizării de acțiuni și măsuri cu caracter preventiv și/sau rezolutiv;

b) obligația de a manifesta disponibilitate față de cetățean, partener, organisme civile, alte instituții, autorități publice;

c) disponibilitatea de a asculta și înțelege problemele cetățenilor și de a-i îndruma către compartimentele de specialitate cele mai în măsură să soluționeze problemele acestora;

d) obligația de a stabili împreună cu cetățeanul care este problema asupra căreia urmează să se acționeze;

e) obligația de a asculta și de a nu interveni decât în momentele propice;

f) responsabilitatea de a inspira încrederea cetățeanului;

g) obligația de a manifesta empatie, respectiv de a înțelege ceea ce ii spune interlocutorul, de a fi capabil să se pună în situația acestuia;

h) obligația de a reduce, pe cât posibil, distanța dintre el și cetățean (distanța datorată diferențelor de statut social, de cultură, de sex, etc.);

i) obligația de a fi capabil să înlăture barierele psihologice ale comunicării și de a-și da seama de mecanismele de apărare pe care cetățeanul le utilizează pentru a ocoli răspunsurile mai sensibile și problemele care-l privesc îndeaproape;

Art. 74. Regulile principale de comportament și conduită în informarea cetățenilor de către funcționarii publici și de personalul contractual din cadrul Direcției Județene de Evidență a Persoanelor Arad, sunt următoarele:

a) obligația de a asigura informarea competentă, corectă, completă, adecvată, transparentă, operativă;

b) obligația de a oferi cel mai competent ajutor posibil, ceea ce presupune o bună pregătire profesională, teoretică și practică, limbajul profesional clar, concis la nivelul capacității de înțelegere a cetățeanului, capacitatea de a prezenta datele, avantajele și dezavantajele opțiunilor posibile;

c) obligația de a se asigura că informarea răspunde nevoilor și problemelor cetățeanului, și că aceasta este efectuată în cel mai scurt timp de la solicitarea acesteia.

Art. 75. Regulile principale de comportament și conduită în furnizarea serviciilor publice de către funcționarii publici și de personalul contractual din cadrul Direcției Județene de Evidență a Persoanelor Arad, sunt următoarele:

1. obligația de a respecta întocmai prevederile legale în vigoare;

b) obligația de a face o analiză corectă și obiectivă a nevoilor și problemelor cetățeanului, alegând strategia și metodele adecvate în rezolvarea problemelor;

c) interdicția de a face discriminări în funcție de gen, vârstă, capacitate fizică sau mintală, culoare, categorie socială, rasă, religie, limbă, convingere politică;

d) interdicția de a intra în relații de consiliere cu prieteni, colegi, cunoscuți sau rude;

e) obligația de a pune interesul cetățeanului mai presus de interesul său.

Art. 76. Regulile principale de comportament și conduită în relațiile dintre colegi (funcționari publici/personal contractual) din cadrul Direcției Județene de Evidență a Persoanelor Arad, sunt următoarele:

1. între colegi trebuie să existe cooperare și susținere reciprocă, motivat de faptul că toți funcționarii publici și personalul contractual sunt mobilizați pentru realizarea unor obiective comune conform Regulamentului de Organizare și Funcționare, comunicarea prin transferul de informații între colegi fiind esențială în soluționarea cu eficiență a problemelor;
2. colegii își datorează respect reciproc, considerație, dreptul la opinie, eventualele divergențe, nemulțumiri, apărute între aceștia soluționându-se fără să afecteze relația de colegialitate, evitându-se utilizarea cuvintelor, a expresiilor și gesturilor inadecvate, manifestând atitudine reconciliantă;
3. între colegi trebuie să existe sinceritate și corectitudine, opiniile exprimate să corespundă realității, eventualele nemulțumiri dintre colegi să fie exprimate direct și netendențios;
4. relația dintre colegi trebuie să fie egalitară, bazată pe recunoașterea intraprofesională, pe colegialitate, pe performanță în practică și contribuție la teorie;
5. între colegi, în desfășurarea activității, trebuie să fie prezent spiritul competițional care asigură progresul profesional, acordarea unor servicii publice de calitate, evitându-se comportamentele concurențiale, de promovare ilicită a propriei imagini, de denigrare a colegilor;
6. în relația dintre colegi trebuie permanent promovat spiritul de echipă, deciziile fiind luate prin consens, manifestându-se deschidere la sugestiile colegilor admițând critica în mod constructiv și responsabil. Dacă este cazul, colegii pot să împărtășească din cunoștințele și experiența acumulată în scopul promovării reciproce a progresului profesional.

Art.77. Constituie încălcări ale principiului colegialității:

1. discriminarea, hârțuirea de gen, etnică sau sub orice altă formă, folosirea violenței fizice sau psihice, limbajul ofensator ori abuzul de autoritate la adresa unui membru al comunității;
2. promovarea sau tolerarea unor comportamente dintre cele descrise în acest articol de către conducătorii compartimentelor, șefii serviciilor, precum și de către conducerea Direcției Județene de Evidență a Persoanelor Arad;
3. discreditare în mod injust a ideilor, ipotezelor sau rezultatelor unui coleg;
4. formularea în fața cetățenilor/partenerilor a unor comentarii lipsite de curtoazie la adresa pregătirii profesionale, a ținutei morale sau a unor aspecte ce țin de viața privată a unui coleg;
5. sfătuirea cetățenilor/partenerilor să depună cereri, plângeri sau alte sesizări vădit neîntemeiate la adresa unui coleg;
6. utilizarea și dezvăluirea în activitatea profesională a informațiilor transmise cu titlu confidențial de un alt coleg.

Art. 78. Regulile principale de comportament și conduită în relațiile funcționarilor publici sau a personalului contractual din cadrul Direcției Județene de Evidență a Persoanelor Arad cu reprezentanți ai altor autorități sau instituții publice și ai societății civile:

1. în relațiile fiecărui funcționar public sau personal contractual din cadrul Direcției Județene de Evidență a Persoanelor Arad cu reprezentanții altor autorități sau instituții publice și ai societății civile se va avea în vedere interesul cetățeanului, manifestând respect și atitudine conciliantă în identificarea și soluționarea tuturor problemelor evitând situațiile conflictuale, după caz, procedând la soluționarea pe cale amiabilă;
2. pentru reprezentarea Direcției Județene de Evidență a Persoanelor Arad în fața oricăror persoane fizice sau juridice funcționarul public și personalul contractual trebuie să fie de bună credință, contribuind la realizarea scopurilor și obiectivelor serviciului;
3. funcționarul public și personalul contractual este obligat să apere prestigiului instituției, în desfășurarea activității profesionale și în luarea deciziilor, fiind obligat să respecte întocmai normele legale în vigoare, și să le aducă la cunoștință celor interesați, pentru promovarea unei imagini pozitive, pentru asigurarea transparenței activității instituției și creșterea credibilității acesteia;
4. funcționarul public și personalul contractual colaborează cu alte autorități sau instituții publice și reprezentanți ai societății civile în interesul cetățeanului/partenerului în scopul realizării optime a programelor și strategiilor instituției, evitând dezvăluirea informațiilor confidențiale;
5. funcționarul public și personalul contractual nu poate folosi imaginea Direcției Județene de Evidență a Persoanelor Arad, în scopuri personale, comerciale sau electorale.

**CAPITOLUL VII: Sancțiuni**

Art. 79. Nerespectarea prevederilor prezentului cod, atrage răspunderea persoanei vinovate.

Art. 80. Stabilirea vinovăției se face cu respectarea procedurilor legale în vigoare și în conformitate cu normele Codului de conduită, etică profesională și integritate și ale Regulamentului Intern aplicabil la nivelul instituției.

Art. 81. Reclamațiile și sesizările se înregistrează și se soluționează cu respectarea procedurii stabilită la nivelul instituției în conformitate cu normele legale în vigoare.

Art. 82. Reclamațiile și sesizările se pot face verbal în cadrul programului de audiențe al conducătorului instituției , sau în scris, adresate Direcției Județene de Evidență a Persoanelor Arad.

Art. 83. Reclamațiile și sesizările se înregistrează la Registratura care funcționează în cadrul instituției.

**CAPITOLUL VIII: Răspunderea disciplinară**

Art. 84. Încălcarea prevederilor legale, ale dispozițiilor prezentului Cod, ale contractului individual de munca, precum și orice alte regulamente sau dispoziții interne, atrage răspunderea disciplinară a funcționarilor publici și personalului contractual, în condițiile legii.

Art. 85. Sunt considerate abateri disciplinare următoarele fapte:

1. întârzierea sistematică în efectuarea sarcinilor de lucru;
2. neglijența repetată în rezolvarea sarcinilor de lucru;
3. absențe nemotivate de la serviciu;
4. nerespectarea în mod repetat a programului de lucru;
5. intervențiile sau stăruințele pentru soluționarea unor cereri în afara cadrului legal;
6. nerespectarea secretului profesional sau a confidențialității datelor și informațiilor;
7. nerespectarea prevederilor privind protecția datelor cu caracter personal;
8. manifestări care aduc atingere prestigiului Direcției Județene de Evidență a Persoanelor Arad;
9. desfășurarea în timpul programului de lucru a unor activități cu caracter politic;
10. refuzul de a îndeplini atribuțiile de serviciu;
11. încălcarea prevederilor legale referitoare la îndatoriri, incompatibilități, conflicte de interese și interdicții stabilite prin lege pentru funcționarii publici;
12. primirea directă a unor cereri a căror rezolvare intră în competența lor, sau discuția direct cu petenții, cu excepția personalului care are atribuții în acest sens, precum și orice fel de intervenție în soluționarea unor astfel de cereri;
13. prezentarea la serviciu în ținute necorespunzătoare, sau sub influența alcoolului sau a altor substanțe cu efecte psihotrope, sau consumul de alcool în timpul programului de lucru;
14. părăsirea locului de muncă în timpul programului de lucru, fără aprobarea prealabilă;
15. înstrăinarea unor bunuri date în folosință sau în păstrare, inclusiv documente;
16. alte fapte prevăzute ca abateri disciplinare în actele normative din domeniul funcției publice și funcționarilor publici, a personalului contractual și în Regulamentul intern al instituției.

Art. 86. Sancțiunile disciplinare aplicabile funcționarilor publici pentru săvârșirea uneia dintre abaterile de la art. 492, alin (2) din OUG 57/2019 privind Codul Administrativ, în funcție de gravitatea acesteia sunt:

1. mustrare scrisă;
2. diminuarea drepturilor salariale cu 5-20% pe o perioada de până la 3 luni;
3. suspendarea dreptului de promovare pe o perioadă de la 1 la 3 ani;
4. retrogradarea în funcția publică de nivel inferior, pe o perioadă de până la un an, cu diminuarea corespunzătoare a salariului;
5. destituirea din funcția publică.

Art. 87. Pentru aceeași abatere disciplinară se poate aplica numai o singură sancțiune.

Art. 88. In situația în care prin aceeași sesizare se semnalează mai multe fapte ca abateri disciplinare săvârșite de un funcționar public sau personal contractual, comisia de disciplină constituită propune, în urma cercetării administrative aplicarea unei singure sancțiuni disciplinare, cu luarea în considerare a tuturor abaterilor disciplinare.

Art. 89. Sancțiunea disciplinară se aplică în raport cu gravitatea abaterii disciplinare săvârșită, avându-se în vedere următoarele:

a) cauzele care au determinat săvârșirea abaterii disciplinare;

b) împrejurările în care aceasta a fost săvârșită;

c) gradul de vinovăție a persoanei în cauză;

d) consecințele abaterii disciplinare;

e) conduita funcționarului public;

f) existența unor antecedente disciplinare care nu au fost radiate în condițiile prevăzute de prezentul Cod.

Art. 90. Sancțiunile disciplinare se aplică în termen de cel mult 1 an de la data sesizării comisiei de disciplină cu privire la săvârșirea abaterii disciplinare, dar nu mai târziu de 2 ani de la data săvârșirii abaterii disciplinare.

Art. 91. Cu excepția mustrării scrise, nicio sancțiune nu poate fi dispusă mai înainte de efectuarea unei cercetări administrative, sub sancțiunea nulității absolute.

Art. 92. Organizarea, funcționarea, competența, modul de sesizare și procedura de lucru pentru comisia de disciplină constituită la nivelul Direcției Județene de Evidență a Persoanelor Arad, în vederea analizării faptelor funcționarilor publici, care au fost sesizate ca abateri disciplinare, se realizează în conformitate cu prevederile H.G. nr. 1344/2007 privind normele de organizare și funcționare a comisiilor de disciplină, cu modificările și completările ulterioare.

Art. 93. Comisia de disciplină a funcționarilor publici are în componență 3 membri titulari și respectiv, trei membri supleanți, doi membri fiind desemnați de conducătorul instituției, iar al treilea membru este desemnat de sindicat.

Art. 94. Comisia de disciplină are un secretar titular și un secretar supleant, numiți de conducătorul instituției.

Art. 95. Președintele comisiei de disciplină se alege prin votul secret al membrilor titulari, dintre aceștia, în situația în care nu se poate întruni majoritatea, va fi ales președinte, membrul care are cea mai mare vechime în specialitate juridică sau, în cazul în care acesta nu există, membrul care are cea mai mare vechime în funcția publică.

Art. 96. Membrii titulari și membrii supleanți, secretarul titular și secretarul supleant sunt numiți pe 3 ani, cu posibilitatea reînnoirii mandatului.

Art. 97. Comisia de disciplină a funcționarilor publici poate să propună, în urma dezbaterii cazului:

1. aplicarea uneia dintre sancțiunile disciplinare prevăzute la art. 86 din prezentul Cod, în cazul în care s-a dovedit săvârșirea unei abateri disciplinare;
2. clasarea sesizării, atunci când nu se confirmă săvârșirea unei abateri disciplinare.

Art. 98. In cazul în care comisia de disciplină propune aplicarea sancțiunilor disciplinare prevăzute la art. 86 din prezentul Cod, aceasta va propune și durata acestora și, după caz, procentul de diminuare a drepturilor salariale, respectiv funcția și gradul profesional stabilit în urma aplicării sancțiunii de retrogradare.

Art. 99. In termen de 5 zile lucrătoare de la data finalizării procedurii cercetării administrative, comisia de disciplină a funcționarilor publici întocmește un raport cu privire la sesizarea în cauză, care trebuie să conțină următoarele elemente:

1. data întocmirii raportului membrilor comisiei de disciplină;
2. numărul și data de înregistrare ale sesizării;
3. numele, prenumele, domiciliul, CNP, seria și numărul CI, funcția deținută de funcționarul public a cărui faptă a fost sesizată ca abatere disciplinară, precum și compartimentul în care acesta își desfășoară activitatea;
4. numele, prenumele, și domiciliul persoanei care a formulat sesizarea sau, după caz, locul de muncă și funcția deținută de aceasta;
5. prezentarea pe scurt a faptei sesizate, data comiterii acesteia și a circumstanțelor în care a fost săvârșită;
6. precizarea prevederilor legale, a regulamentelor și normelor interne, a dispozițiilor, a dispozițiilor sau ordinelor legale ale superiorilor ierarhici, care au fost încălcate de funcționarul public;
7. probele administrative;
8. propunerea privind sancțiunea disciplinară aplicabilă sau, după caz, propunerea de clasare a sesizării;
9. motivarea propunerii;
10. numele, prenumele, semnăturile președintelui și ale celorlalți membrii ai comisiei de disciplină, precum și ale secretarului acesteia;

Art. 100. Propunerea privind sancțiunea disciplinară aplicabilă se formulează pe baza majorității de voturi. Membrul comisiei care are o altă părere, redactează și semnează opinia separată, cu prezentarea considerentelor pe care aceasta se sprijină.

Art. 101. Raportul comisiei de disciplină se aduce la cunoștință conducătorului instituției, persoanei care a formulat sesizarea și funcționarului public a cărui faptă a fost sesizată.

Art. 102. Conducătorul instituției, dispune aplicarea sancțiunii disciplinare, printr-o dispoziție emisă în formă scrisă, în termen de 10 zile calendaristice de la data luării la cunoștință de săvârșirea abaterii disciplinare prin raportul comisiei de disciplină.

Art. 103. In cazul în care se aplică o altă sancțiune decât cea propusă de comisia de disciplină, în dispoziția de sancționare se prezintă motivele care au stat la baza acestei decizii.

Art. 104. Sub sancțiunea nulității absolute, dispoziția de sancționare va cuprinde în mod obligatoriu:

1. numele complet, domiciliul, CNP, funcția deținută de persoana a cărei faptă a fost sesizată ca abatere disciplinară, precum și structura în care acesta își desfășoară activitatea;
2. descrierea faptei care constituie abatere disciplinară și data săvârșirii acesteia;
3. precizarea prevederilor legale, a regulamentelor și normelor interne, a dispozițiilor sau ordinelor legale ale superiorilor ierarhici, care au fost încălcate de funcționarul public;
4. temeiul legal în baza căruia se aplică sancțiunea disciplinară;
5. motivul pentru care a fost aplicată o altă sancțiune decât cea propusă de comisia de disciplină, dacă este cazul;
6. termenul în care sancțiunea disciplinară poate fi contestată;
7. instanța competentă la care poate fi contestat actul administrativ prin care s-a dispus sancțiunea disciplinară.

Art. 105. La dispoziția de sancționare se anexează raportul comisiei de disciplină, sub sancțiunea absolută.

Art. 106. Dispoziția de sancționare se comunică în termen de maximum 5 zile calendaristice de la expirarea termenului la:

1. Compartimentul Financiar Contabilitate;
2. Compartimentul Resurse Umane și Pregătire Profesională;
3. comisia de disciplină care a elaborat și transmis raportul;
4. funcționarul public a cărui faptă a fost sesizată ca abatere disciplinară.

Art. 107. Persoanei care a formulat sesizarea i se vor comunica concluziile consemnate în raportul comisiei de disciplină și măsurile de sancționare dispuse, dacă este cazul.

Art. 108. Funcționarul public nemulțumit de sancțiunea disciplinară aplicată o poate contesta, în condițiile legii, la instanța de contencios administrativ competentă.

Art. 109. Săvârșirea de către personalul contractual a abaterilor, se sancționează astfel:

1. avertismentul scris;
2. suspendarea contractului individual de muncă pentru o perioadă ce nu poate depăși 10 zile lucrătoare;
3. retrogradare din funcție, cu acordarea salariatului corespunzător funcției în care s-a dispus retrogradarea, pentru o durată ce nu poate depăși 60 de zile;
4. reducerea salariului de bază pe o durata de 1-3 luni cu 5-10%;
5. reducerea salariului de bază și/sau, după caz, și a indemnizației de conducere pe o perioada de 1-3 luni cu 5-10%;
6. desfacerea disciplinară a contractului individual de muncă.

Art.110. Dispozițiile din prezentul Cod se aplică și personalului contractual.

Art.111. Sesizarea faptelor săvârșite de către funcționarii publici și personalul contractual, care sunt considerate ca abateri disciplinare, poate fi făcută, fără a fi limitativ, de către:

1. conducătorul instituției, pentru funcționarii publici sau personalul contractual, după caz, încadrați în structura organizatorică coordonată;
2. conducătorul instituție, șefii de serviciu, pentru funcționarii publici și personalul contractual din subordine, la sesizarea șefilor de serviciu sau coordonatorilor de compartimente în subordinea cărora se află persoanele respective;
3. alte persoane, din cadrul instituției sau din afara acesteia.

Art. 112. Sancțiunile disciplinare prevăzute în prezentul Cod, pentru funcționarii publici, se radiază de drept astfel:

1. în termen de 6 luni de la aplicare, sancțiunea disciplinară prevăzută la art. 86 lit a);
2. în termen de un an de la expirarea termenului pentru care au fost aplicate sancțiunile prevăzute la art. 86, lit.b) - d);
3. în termen de 7 ani de la aplicare, sancțiunea disciplinară prevăzută la art. 86, lit.e).

Art. 113. Conducătorul instituției dispune radierea sancțiunii disciplinare printr-o dispoziție emisă în formă scrisă, la cererea funcționarului public.

Art. 114. In cazurile în care, faptele săvârșite de funcționarii publici și personalul contractual întrunesc elementele constitutive ale unor infracțiuni, vor fi sesizate organele de urmărire penală competente, în condițiile legii.

Art. 115. In cazul în care s-a dispus trimiterea în judecată a funcționarilor publici pentru una din infracțiunile prevăzute în OUG 57/2019 privind Codul Administrativ, raportul de serviciu se suspendă de drept. In situația în care, prin hotărâre judecătorească definitivă s-a dispus condamnarea funcționarilor publici pentru o faptă prevăzută la art. 465 alin. (1) lit.h) din OUG 57/2019 ori s-a dispus aplicarea unei pedepse privative de libertate, la data rămânerii definitive a hotărârii, raportul de serviciu încetează de drept.

Art. 116. In cazul în care Direcția Județeană de Evidență a Persoanelor Arad a formulat plângere penală împotriva salariatului încadrat în regim contractual, sau acesta a fost trimis în judecată pentru fapte penale incompatibile cu funcția deținută, până la rămânerea definitivă a hotărârii judecătorești, contractul individual de muncă poate fi suspendat din inițiativa instituției. In situația în care prin hotărâre judecătorească definitivă s-a dispus condamnarea salariaților încadrați în regim contractual, la executarea unei pedepse privative de libertate, contractul individual de muncă încetează de drept.

**CAPITOLUL IX: Incompatibilitățile, interdicțiile și situațiile de conflict de interese**

**Incompatibilități și interdicții**

Art. 117. Funcționarilor publici li se aplică regimul incompatibilităților în exercitarea funcțiilor publice stabilit prin legislația specială privind unele măsuri pentru asigurarea transparenței în exercitarea demnităților publice și a funcțiilor publice.

Art. 118. Funcționarii publici au obligația de a respecta prevederile legislației speciale privind unele măsuri pentru asigurarea transparenței în exercitarea demnităților publice și a funcțiilor publice, prin care se stabilesc funcțiile sau activitățile care nu sunt incompatibile cu funcția publică.

Art. 119. Calitatea de funcționar public în cadrul Direcției Județene de Evidență a Persoanelor Arad, este incompatibilă cu orice altă funcție publică decât cea în care a fost numit, precum și cu funcțiile de demnitate publică.

Art. 120. Funcționarii publici nu pot deține alte funcții și nu pot desfășura alte activități, remunerate sau neremunerate, după cum urmează:

1. în cadrul autorităților sau instituțiilor publice;
2. în cadrul cabinetului demnitarului, cu excepția în care funcționarul public este suspendat din funcția publică în condițiile legii, pe durata numirii sale;
3. în cadrul regiilor autonome, societăților comerciale ori alte unități cu scop lucrativ din sectorul public;
4. în calitate de membru al unui grup de interes economic.

Art.121. Funcționarii publici nu pot fi mandatari ai unor persoane în ceea ce privește efectuarea unor acte în legătură cu funcția publică pe care o exercită.

Art.122. Funcționarii publici din cadrul Direcției Județene de Evidență a Persoanelor Arad, pot exercita funcții sau activități în domeniul didactic, al cercetării științifice, al creației literar-artistice.

Art.123. Funcționarii publici pot exercita funcții în alte domenii de activitate din sectorul privat, care nu sunt în legătură directă sau indirectă cu atribuțiile exercitate ca funcționar public, potrivit fișei postului.

Art.124. In situația funcționarilor publici care desfășoară activitățile prevăzute la art. 122, documentele care alcătuiesc dosarul profesional sunt gestionate de către Direcția Județeană de Evidență a Persoanelor Arad.

Art.125. Nu sunt permise raporturile ierarhice directe în cazul în care funcționarii publici respectivi sunt soți sau rude de gradul I.

Art.126. Persoanele care se află în una dintre situațiile de incompatibilitate menționate mai sus, vor opta, în termen de 60 de zile, pentru renunțarea la calitatea care este incompatibilă cu cea de funcționar public, respectiv la încetarea raporturilor ierarhice directe, în condițiile stabilite de legislația în vigoare.

Art.127. Funcționarii publici din cadrul Direcției Județene de Evidență a Persoanelor Arad, pot fi membri ai partidelor politice legal constituite.

Art.128. Funcționarilor publici le este interzis să fie membri ai organelor de conducere ale partidelor politice și să exprime sau sa apere în mod public pozițiile unui partid politic.

**Conflicte de interese**

Art.129. Funcționarul public din cadrul Direcției Județene de Evidență a Persoanelor Arad este în conflict de interese dacă se află în una dintre următoarele situații:

1. este chemat să rezolve cereri, să ia decizii sau să participe la luarea deciziilor cu privire la persoane fizice și juridice cu care are relații cu caracter patrimonial;
2. participă în cadrul aceleiași comisii, constituite conform legii, cu funcționarii publici care au calitatea de soț sau rudă de gradul I;
3. interesele sale patrimoniale, ale soțului, sau rudelor sale de gradul I, pot influența deciziile pe care trebuie să le ia în exercitarea funcției publice.

Art. 130. In cazul existenței unui conflict de interese, funcționarul public este obligat să se abțină de la rezolvarea cererii, luarea deciziei sau participarea la luarea unei decizii și să-l informeze de îndată pe șeful ierarhic căruia îi este subordonat direct. Acesta este obligat să ia măsurile care se impun pentru exercitarea cu imparțialitate a funcției publice, în termen de cel mult 3 zile de la data luării la cunoștință.

Art.131. In cazurile prevăzute la art.130, directorul executiv al Direcției Județene de Evidența a Persoanelor Arad, la propunerea șefului de serviciu căruia îi este subordonat direct funcționarul public, va desemna un alt funcționar public, care are aceeași pregătire și nivel de experiență.

Art.132. Încălcarea dispozițiilor poate atrage, după caz, răspunderea disciplinară, administrativă, civilă ori penală, potrivit legii.

**CAPITOLUL X: Responsabilitate și profesionalism**

**Responsabilitate**

Art.133. In îndeplinirea atribuțiilor de serviciu, funcționarii publici și personalul contractual din cadrul Direcției Județene de Evidență a Persoanelor Arad au responsabilitatea morală fundamentală de a respecta interesul public, adică de a lua deciziile și de a întreprinde acele acțiuni care asigură un impact pozitiv asupra comunității locale în ansamblul ei și asupra indivizilor care o compun, în mod particular, sau care fac ca impactul negativ asupra acestora să fie cât mai mic cu putință.

Art.134. Funcționarii publici și personalul contractual din cadrul Direcției Județene de Evidență a Persoanelor Arad au responsabilitatea de a respecta interesele legitime și drepturile cetățeanului. Această responsabilitate nu se limitează la oferirea unor servicii publice, ci privește și efectele pe care le pot avea aceste servicii asupra cetățeanului.

Art.135. Funcționarii publici și personalul contractual din cadrul Direcției Județene de Evidență a Persoanelor Arad au obligația de a îndeplini atribuțiile de serviciu, cu maximum de eficiență și eficacitate, și de a utiliza în mod judicios resursele instituției, și în scopul pentru care au fost alocate.

Art.136. Responsabilitatea funcționarilor publici și personalului contractual din cadrul Direcției Județene de Evidență a Persoanelor Arad este de a contribui la îmbunătățirea permanentă a performanței instituției.

Art.137. Funcționarii publici și personalul contractual din cadrul Direcției Județene de Evidență a Persoanelor Arad au responsabilitatea promovării valorilor etice incluse în acest Cod și a promovării și menținerii unui culturi instituționale bazată pe aceste valori.

**Profesionalism**

Art.138. Funcționarii publici și personalul contractual din cadrul Direcției Județene de Evidență a Persoanelor Arad sunt responsabili și răspunzători din punct de vedere profesional, pentru modul în care își desfășoară atribuțiile de serviciu și le revine sarcina de a se asigura că principiile de legalitate, eficiență, și eficacitate sunt respectate.

Art.139. Funcționarii publici și personalul contactul din cadrul Direcției Județene de Evidență a Persoanelor Arad trebuie să fie informați și să cunoască legislația din domeniul atribuțiilor pe care le exercită și să solicite informații despre cele mai bune practici în domeniul în care își exercită atribuțiile.

Art.140. Funcționarii publici și personalul contractual din cadrul Direcției Județene de Evidență a Persoanelor Arad au obligația de a-și face cunoscute limitele atribuțiilor de serviciu ori de cate ori li se solicită servicii care exced atribuțiile de serviciu și competențele acestora.

Art.141. Conducerea Direcției Județene de Evidență a Persoanelor Arad are obligația de a se asigura că funcționarii publici și personalul contractual aflați în subordine au competențele, condițiile și resursele necesare unei bune îndepliniri a atribuțiilor de serviciu și că aceștia sunt protejați în fața unor abuzuri la nivel instituțional.

Art.142. Funcționarii publici și personalul contractual din cadrul Direcției Județene de Evidență a Persoanelor Arad au garantată libertatea de exprimare și dreptul la opinie în formularea unei poziții profesionale, însă exprimarea unui punct de vedere în numele instituției, sau despre activitatea acesteia, în scris sau verbal, fără existența unui mandat în acest sens sau în contradicție totală cu politica instituției pe acel domeniu, nu reprezintă o situație de exercitare a libertății de exprimare. Personalul trebuie să se asigure că atunci când exprimă un punct de vedere al instituției sau atunci când este invitat în calitate de reprezentant al instituției, exprimă acele puncte de vedere asupra cărora, în cadrul instituției s-a decis sau s-a întrunit un acord.

Art.143. Atunci când se solicită puncte de vedere sau opinii avizate, funcționarii publici și personalul contractual din cadrul Direcției Județene de Evidență a Persoanelor Arad trebuie să formuleze aceste opinii exclusiv pe baza principiilor profesionale și pe cele ale garantării unui act administrativ obiectiv, fără a fi influențați de convingerile personale sau de interesele grupurilor din care face parte.

**CAPITOLUL X: Dispoziții finale**

Art.144. Prezentul Cod va fi completat periodic, dată fiind complexitatea experienței în domeniul administrației publice.

Art.145. Prevederile prezentului Cod se completează și cu prevederile Legii nr. 53/2003 - Codul muncii, cu modificările și completările ulterioare, ale Ordonanței de Urgență a Guvernului nr. 57/2019 privind Codul Administrativ, cu modificările și completările ulterioare, ale Legii nr. 161/2003 privind unele măsuri pentru asigurarea transparenței în exercitarea demnităților publice, a funcțiilor publice și în mediul de afaceri, prevenirea și sancționarea corupției, cu modificările și completările ulterioare, precum și ale altor prevederi legale în vigoare, care se pot aplica la specificul funcțiilor care fac obiectul acestui Cod.

Art.146. Pentru informarea cetățenilor, compartimentul Resurse Umane și Pregătire Profesională din cadrul Direcției Județene de Evidență a Persoanelor Arad, are obligația de a asigura publicitatea și de a afișa codul de conduită la sediul instituției publice, într-un loc vizibil sau prin alte mijloace persoanelor interesate.

Art.147. Prezentul Cod de conduită, etică profesională și integritate aplicabil funcționarilor publici și a personalului contractual din cadrul Direcției Județene de Evidență a Persoanelor Arad se va aproba prin Dispoziția Directorului Executiv și se va comunica, sub semnătură de luare la cunoștință, tuturor salariaților din cadrul instituției.